ANC: ‘Uitjouery het SA ‘n oneer aangedoen’Pres. Jacob Zuma by die gedenkdiens Foto: Skermskoot van regstreekse uitsending van eNCA “Sommige onder die roubeklaers het veragtelike en onbetaamlike gedrag vertoon deur kameraad Zuma herhaaldelik uit te jou,” het Jackson Mthembu, woordvoerder van die ANC, gesê. “Die is ŉ tydperk van rou. Niemand van ons moet ooit hierdie plegtige oomblik gebruik om disrespekvol teenoor enigiemand te wees nie, ongeag hul persoonlike menings en griewe.” Mthembu het ŉ beroep gedoen op Suid-Afrikaners om hulself op ŉ wyse te gedra wat die statuur van Mandela en die opofferings wat hy gemaak het, betaam. “Almal van ons het die reg om op ‘n konstruktiewe en gedissiplineerde manier te verskil.” Mthembu het roubeklaers aangemoedig om die oorblywende gebeure tot en met Mandela se begrafnis Sondag in ag te neem “met die waardigheid en somberheid wat hierdie oomblikke verdien.” Mthembu sê die huldigingsdiens was nie ŉ platform om politieke menings te lug nie. Hy sê diegene wat Zuma uitgejou het, het alle Suid-Afrikaners by die stadion en diegene wat die diens op televisie gekyk het in die steek gelaat. Roubeklaers het president Zuma gister tydens Mandela se huldigingsdiens by die ENB-stadion in Soweto uitgejou. Cyril Ramaphosa, adjunkpresident van die ANC, moes beheer van die situasie neem na ontwrigtings van die skare. Hy het drie keer gevra dat hulle gedissiplineerd moet wees. “Ons het gaste so moenie dat ons onsself in die verleentheid stel nie. Gedra julle,” het Ramaphosa gesê. “Hy [Mandela] was ŉ gedissiplineerde kader so kom ons groet hom op ŉ gedissiplineerde wyse.”